ચીન દ્વારા રોકાણના ધોરણોને હળવા કરવાના અહેવાલ પાછળ એશિયન શેરબજારમાં સુધારો જોવાયો હતો અને યુરોપના શેરબજાર ઊંચા ખુલતા સ્થાનિકમાં પણ ઝડપી ઊછાળો જોવાયો હતો. જુલાઇ કોન્ટ્રાક્ટનો પ્રારંભ શેરબજારમાં મજબૂત વક્કર સાથે થયો હતો. મંદીવાળાના વેચાણો કપાતાં તેની પણ સારી અસર થઈ હતી. સેન્સેક્સ અને નિફ્ટીમાં છેલ્લા એક મહિનામાં જોવાયેલો સૌથી મોટો ઊછાળો રહેવા છતાં સાપ્તાહિક ધોરણે બેન્ચમાર્ક ઘટ્યા હતા અને છ સપ્તાહમાં પહેલો સાપ્તાહિક ઘટાડો જોવાયો હતો. ગુરુવારે ડોલર સામે રૂપિયો એક તબક્કે 69.10 થયા બાદ રિઝર્વ બેન્ક અને સેન્ટ્રેલ બેન્કની દરમિયાનગીરીને કારણે નીચા મથાળેથી સુધારો જોવાયો હતો. આને કારણે પણ શેરોમાં વેચવાલીનો ભાર ઘટતો અટક્યો હતો. નિફ્ટી અંત્યત મહત્ત્વના સપોર્ટ લેવલથી પાછી ફરી હતી અને તેને કારણે ચાર્ટના આધારે કામકાજ કરનારા વર્ગમાં રાહતની લાગણી જોવા મળી હતી.